
AVIZ

asupra propunerii legislative pentru completarea Legii nr.321/2009 privind comercializarea produselor alimentare

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea Legii nr.321/2009 privind comercializarea produselor alimentare, trimisă cu adresa Plx. 797 din 9 noiembrie 2015, înregistrată cu nr. 4C-11/1424/2015 din 10 noiembrie 2015.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.

Senatul, în calitate de primă Cameră sesizată a respins, proiectul de Lege în şedinţa din 3 noiembrie 2015.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 8 decembrie 2015.


Proiectul de Lege are ca obiect de reglementare completarea Legii nr.321/2009 privind comercializarea produselor alimentare, intervențiile legislative vizând instituirea unor măsuri în vederea rezervării unor spații de expunere și vânzare pentru producătorii de produse alimentare atestate tradițional, în fiecare hipermagazin care are un spațiu de vânzare în suprafață de 2500 metrii pătrați. 

Membrii Comisiei au examinat propunerea legislativă supusă avizării, expunerea de motive și avizul negativ, cu observaţii şi propuneri, al Consiliului Legislativ nr. 564 din 3 iunie 2015, punctul de vedere al Guvernului prin care nu se susține propunerea legislativă.

În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea negativă a propunerii legislative având în vedere faptul că, inițiativa legislativă contravine art. 135 alin.2 litera (a) din Constituția României. 

În raport de obiectul şi conţinutul reglementării, propunerea legislativă face parte din categoria legilor ordinare.

